  Майя Бывальцева 2019-тӥ арын Удмуртиын йӧл вузанэз 10 процентлы будэтыны чаклало. Нош оглом толшор-шуркынмон ӵоже Удмуртиын 7,6 процентлы тросгес йӧл кыскизы. Элькунысь гурт возёсъя но сиён-юонъя министерствоын 11 толэзь ӵоже ужамлы йылпумъянъёс лэсьтӥзы, ивортэ удысэтлэн пресс-службаез. Туэ 11 толэзь ӵоже Удмуртиысь гурт предприятиос но фермер возёсъёс 693 сюрс 700 тонна йӧл кыскизы ни. Кылем арысь та вакытэн ик ӵошатыса, со 48 сюрс 800 тонналы яке 7,6 процентлы тросгес. Ар пумозь 740 сюрс тонна йӧл люкаськыны кулэ шуыса чаклало. Та дырлы тужгес трос йӧл сётӥзы Вавож (62 сюрс тонна пала), Шаркан (58 сюрс тонна пала) но Можга (48 сюрс тонна пала) ёросъёс. Элькунъя котькуд скаллэсь шорлыдын 5 сюрс 991 килограмм йӧл кыско. Шаркан ёросын 6 сюрс 467 килограммен люкаське Толшор-шуркынмон ӵоже переработкае 632 сюрс тонна пала йӧл келязы. Со 10 процентлы тросгес. Кылем арын сярысь туэ ар ӵоже ӟечлыко йӧл поттон 10 процентлы йылоз шуыса чакласькомы. Тазьы арлы быдэ будон асьмелы ик туж кулэ. Заводъёслэсь ужпумъёссэс лыдэ басьтыса, асьмеос элькунысь йӧл рынокез огсыр возьыны быгатомы: сырьёлы ёрмон но уз луы, мултэс уз но люкаськы. Вуоно арын Ветеринарияя валтӥсь управлениен ӵош йӧллэсь ӟечлыксэ эскеронъя программа борды басьтӥськиськомы Ольга Абрамова, Удмуртиысь гурт возёсъя но сиён-юонъя министрТуннэ заводъёс 1 килограмм йӧлэз шорлыдын 23 манет 91 коньыен басьто, кылем арын сярысь со 1 манет 82 коньылы тросгес. Министрез кунян будэтон ласянь кылдэм югдур сюлэмшугъяськытэ. Али элькунын 100 скаллы шорлыдын 70,2 кунян усе. Та ласянь тужгес ӟеч ужало Глаз, Шаркан, Вавож, Эгра но Алнаш ёросъёсын. Начар югдур Красногорск но Камбарка ёросъёсын. Со дыре ик пусйымонэз но вань, гурт возёсъёс кунянъёссэс кык толэзь тырмытозязы ӟеч сюдыны-утялтыны дышизы, соин валче пудозы уй-нуналскын 721 граммлы куаё. 2020-тӥ арын пудо гидъёсты тупатъян но пуктон понна субсидиос висъян азьланьтӥськоз. Али валатэтэ (положение) ватсан-тупатонъёс бордын ужало. Одно быдэстоно куронъёс пӧлын скал уллёез будэтон уз луы ни. Озьы возёсъёслы скалъёссэс ватыса возьыны но соосты гид пуктэмзы бере гинэ отчётъёсазы пыртыны кулэлык быре. Озьы выро вал субсидия басьтон понна. Нош вуоно арын федерал юрттэт сӥльлы сюро таза пудо, ыж, кеч вордӥсьёслы но висъяськоз Ольга Абрамова, Удмуртиысь гурт возёсъя но сиён-юонъя министрСо сяна, вуон арын гурт возёсъёслы племзавод яке репродуктор инлык сётонъя ужоскетъёс федерацилэсь улосвылъёслы выжо. Озьы элькун ачиз лыдметъёс кылдытоз но ӵектонъёссэ Россиысь гурт возёсъя министерствое келялоз.   Тодэ вайытом, 2019-тӥ арын Удмуртиысь укмыс ёросъёсын 17 выль скал гидъёсты усьтӥзы ни. Тегъёс: Вавож Шаркан Удмуртия гуртвозёс йӧл пудо гуртвозёсъяминистерство ОльгаАбрамова 100ар  